หุ้นดาวโจนส์ปิดลบ 40.86 จุด
ดัชนีดาวโจนส์ตลาดหุ้นนิวยอร์กปิดปรับตัวลดลง40.86 จุดที่ 14,565.25 จุด   หลังสหรัฐเผยตัวเลขจ้างงานเพิ่มน้อยเกินคาด
6 เม.ย. 2556

ดัชนีดาวโจนส์ตลาดหุ้นนิวยอร์กปิดปรับตัวลดลง40.86 จุดที่ 14,565.25 จุด   หลังสหรัฐเผยตัวเลขจ้างงานเพิ่มน้อยเกินคาด
ดัชนีเฉลี่ยอุตสาหกรรมดาวโจนส์ปรับตัวลง 40.86 จุด หรือ 0.28% ปิดที่ 14,565.25 จุด โดยในระหว่างวันดัชนีร่วงลงไปถึง 171 จุด ขณะที่ดัชนี S&amp;P 500 ลดลง 6.70 จุด หรือ 0.43% ปิดที่ 1,553.28 จุด และดัชนี Nasdaq ร่วงลง 21.12 จุด หรือ 0.66% ปิดที่ 3,203.86 จุด
สำหรับตลอดทั้งสัปดาห์ ดัชนี S&amp;P 500 ร่วงลง 1.01% ซึ่งเป็นการลดลงมากที่สุดในปีนี้ ส่วนดาวโจนส์ และ Nasdaq ลดลง 0.09% และ 1.95% ตามลำดับ
ตลาดหุ้นนิวยอร์กปรับตัวในแดนลบตั้งแต่เปิดตลาด โดยทั้ง 3 ดัชนีร่วงลงไปมากกว่า 1% เพราะนักลงทุนผิดหวังรายงานตัวเลขจ้างงานที่เพิ่มขึ้นน้อยเกินคาด
กระทรวงแรงงานสหรัฐเปิดเผยว่า ตัวเลขจ้างงานนอกภาคเกษตรปรับตัวเพิ่มขึ้นเล็กน้อยเพียง 88,000 ตำแหน่งในเดือนมี.ค. น้อยกว่าที่นักวิเคราะห์คาดว่าจะเพิ่มขึ้น 200,000 ตำแหน่ง ส่วนอัตราว่างงานลดลงมาอยู่ที่ 7.6% ซึ่งเป็นระดับต่ำสุดในรอบ 4 ปี จากระดับ 7.7.% ในเดือนก่อนหน้านี้